Glee

***Glee*** er en amerikansk musikalsk drama- og komiserie for ungdom som gikk på Fox fra 2009 til 2015. Den handlet om et show-kor (også kjent som *glee club*), «New Directions», på den fiktive skolen William McKinley High School i Lima i Ohio. Mye av handlingen foregikk også i New York.

Serien ble laget av Ryan Murphy, Brad Falchuk og Ian Brennan, som først tenkte at *Glee* skulle bli en film.

I Norge ble serien sendt på TV 2 Bliss, og den første episoden ble sendt 15. desember 2009.

## Handling
TV-serien dreier seg om et show-kor ved den fiktive William McKinley High School i Lima, Ohio. Will Schuester (spilt av Matthew Morrison) tar over ansvaret for klubben etter at den læreren Sandy Ryerson (spilt av Stephen Tobolowsky) fikk sparken på grunn av et upassende forhold til en elev. Sammen med tenåringene i koret forsøker Will å bygge koret opp igjen, samtidig som han får varme følelser for sin assistent Emma Pillsbury, og må kjempe for at koret ikke skal bli nedlagt.

I den første sesongen blir seerne kjent med det fiktive koret New Directions, som skal delta i sin første konkurranse og i episode 13 vinner en delfinale – før de taper den regionale konkurransen i episode 22. Parallelt må ungdommene takle en rekke andre problemer, blant annet forelskelser, homofili, adopsjon, overgrep i hjemmet, bulimi, uønsket graviditet, mobbing og ulike handikapp. Hovedfigurer i sesong 1 er korleder Will Schuester, cheerleading-treneren Sue Sylvester, Wills kone Terri, assistenten Emma Pillsbury, og kormedlemmene Rachel, Finn, Artie, Kurt, Mercedes, Tina, Puck og Quinn.

I den femte sesongen debuterer Rachel Berry på Broadway.

Den sjette og siste sesongen dreier seg hovedsakelig om Rachel, som vender tilbake til skolebenken etter at en TV-serie hun var med ble innstilt på grunn av lave seertall. Sue Sylvester får sparken som rektor ved McKinley High, og Will blir ansatt som ny rektor. Den siste episoden hopper fem år inn i fremtiden: Rachel har giftet seg med Jesse St. James (spilt av Jonathan Groff), har vunnet en Tony Award, og er surrogatmor for Kurt og Blaine – som har fått roller i en oppsetning på Broadway.

## Manusendring etter skuespillers død
Sesong 5 måtte planlegges på nytt da det i juli 2013 ble kjent at skuespilleren Cory Monteith, som hadde hatt hovedrollen som «Finn Hudson», var funnet død på et hotellrom etter en overdose. Som følge av dette ble rollefiguren «Finn Hudson» skrevet ut av serien ved at det ble fortalt i serien at han døde mellom episodene «Tina In The Sky With Diamonds» og «The Quarterback». Det ble vurdert å la rollefiguren dø av en overdose slik skuespilleren gjorde, men produsentene forkastet den ideen.

## Musikk og dans/koreografi
I serien fremføres flere musikalnumre, og det har blitt gitt ut flere albumer med musikk fra serien, DVD-er og Blu-rayer, bokserier, iPad-applikasjoner og et karaokespill for spillkonsollet Wii.

Det er flere listetopper som synges av figurene i serien. Det er regissøren Murphy som er ansvarlig for å velge de sangene som fremføres, og han forsøker å holde en balanse mellom topplistesanger og egne sanger for serien. Om dette har han uttalt; «Jeg vil at det skal være noe for enhver i alle episodene. Det er en vanskelig miks, men balansen er svært viktig.» Sangvalgene er også en integrert del av manuset til serien, for som Murphy forklarer; "Hver episode har et kjernetema. Etter at manuset er skrevet, vil sangene bli valgt for å hjelpe til med å føre handlingen i episoden fremover." I den andre sesongen ble det brukt flere Topp 40-sanger, i et forsøk på at serien skulle appellere mer til litt eldre publikum.

Det var kun en liten andel av dem som ble forespurt som takket nei til at musikken kunne bli brukt i serien, blant annet Bryan Adams, Guns N' Roses og Coldplay. Sistnevnte ombestemte seg i juni 2010 slik at Glee likevel fikk tilgang til deres musikk. Adams twitret på Twitter at produsentene av *Glee* aldri hadde forespurt ham, og oppfordret programskaperne til å ringe ham. Musikeren Billy Joel tilbød mange av sangene sine for showet. Noen artister har også tilbudt serien å bruke sangene sine uten vederlag.

*Glee* blir koreografert av Zach Woodlee og inneholder mellom fem og åtte nummer per episode. Umiddelbart etter at Murphy har valgt en sang, blir rettighetene klarert av musikkansvarlig P. J. Bloom og musikkprodusent Adam Anders arrangerer sangen slik at den kan passe til serien. Sangene er spilt inn på forhånd av skuespillerne, mens Woodlee finner passende dansetrinn, som så blir lært til besetningen og til slutt blir filmet. Så lages studioversjoner av sangene. Denne prosessen begynner mellom seks og åtte uker før hver episode filmes, og kan avsluttes så sent som dagen før episoden skal filmes. Hver episode koster ca. 3 millioner amerikanske dollar å produsere, og det kan ta opp til 10 dager å filme et resultat som er tilfredsstillende. I slutten av 2010 avslørte Bloom at prosessen hadde blitt enda kortere, og at de nå ikke trengte mer enn et par uker. For den andre sesongen ble serieskaperne tilbudt sanger som ennå ikke fra sluppet på markedet fra både musikere og plateselskap, slik at produksjonen kunne starte til og med før sangrettighetene ble klarert.

Musikken fra TV-serien passerte i 2010 Beatles på Billboard-lista over flest spilte sanger.

## Medvirkende

Fil:Chris Colfer 2011 Venice High School.jpg|Chris ColferKurt Hummel
Fil:Matthew Morrison 2009.jpg|Matthew MorrisonWill Schuester 
Fil:Lea Michele by David Shankbone.jpg|Lea MicheleRachel Berry
Fil:CoryMonteithSept11TIFF.jpg|Cory MonteithFinn Hudson
Fil:Glee's Dianna Agron.jpg|Dianna Agron Quinn Fabray
Fil:Heather Morris PaleyFest 11a alt.jpg|Heather MorrisBrittany S. Pierce
Fil:Sam Evans.png|Chord OverstreetSam Evans
Fil:Naya Rivera by Jiyang Chen.jpg|Naya RiveraSantana Lopez


### Rolleliste

#### Voksne
* Matthew Morrison som Will Schuester, gleeklubblærer og spansklærer
* Jane Lynch som Sue Sylvester, cheerleadertrener
* Jayma Mays som Emma Pillsbury, rådgiver
* Jessalyn Gilsig som Terri Schuester, Wills tidligere kone
* Mike O'Malley som Burt Hummel, Kurts far
* Dot-Marie Jones som Shannon Beiste, fotballtrener

#### Medlemmer av Glee-klubben
* Chord Overstreet som Sam Evans
* Kevin McHale som Artie Abrams
* Jenna Ushkowitz som Tina Cohen-Chang
* Heather Morris som Brittany S. Pierce
* Darren Criss som Blaine Anderson
* Jacob Artist som Jake Puckerman
* Melissa Benoist som Marley Rose
* Blake Jenner som Ryder Lynn
* Becca Tobin som Kitty Wilde
* Alex Newell som Wade 'Unique' Adams

#### Medlemmer som slutter underveis i serien
* Dianna Agron som Quinn Fabray
* Chris Colfer som Kurt Hummel
* Lea Michele som Rachel Berry
* Cory Monteith som Finn Hudson
* Amber Riley som Mercedes Jones
* Mark Salling som Noah Puckerman
* Naya Rivera som Santana Lopez

#### Studenter ved andre skoler
* Dean Geyer som Brody Weston (NYADA)
* Oliver Kieran-Jones som Adam Crawford (NYADA)

## Nominasjoner, priser og utmerkelser
I løpet av den første sesongen mottok *Glee* jevnt over overstrømmende omtale i alle land det ble sendt, og ble et fenomen særlig blant barn og ungdom. Den første sesongen ble nominert til nitten Emmy Awards, fire Golden Globe Awards, seks Satellite Awards og femtisju andre priser. Serien vant blant annet Golden Globe for beste TV-serie (musikal eller komedie), og Emmy awards til både Jane Lynch, gjesteartist Neil Patrick Harris, samt for Murphys regi av pilotepisoden. I 2011 vant serien igjen Golden Globe for beste TV-serie (musikal eller komedie). I tillegg vant både Jane Lynch og Chris Colfer en Golden Globe for h.h.v. beste kvinnelige/mannlige birolle i miniserie eller TV-film. I tillegg ble både Matthew Morrison og Lea Michele også nominert for beste kvinnelige/mannlige birolle.

Chris Colfer og Lea Michele vant hver sin «People's Choice Award» i 2013 for beste mannlige og kvinnelige skuespiller i en komisk serie.

Under utdelingen av «Teen's Choice Awards» vant Lea Michele prisen som beste kvinnelige skuespiller, og serien prisen som beste komiserie.

## Referanser


## Eksterne lenker
* 
*